慧遠

慧遠（334年 - 416年）係東晉時間住嘚廬山嗰一隻有名嗰高僧。佢到江西組織蓮社、弘揚淨土，拕尊為淨土宗嗰初祖。

早年生平
慧遠嗰本籍係山西嗰雁門樓煩縣，俗姓係賈氏。佢冇出家嗰時間就已經係「博綜六經，尤善老莊」。但一日佢聽得東晉高僧道安嗰《般若經》嗰講法，陡然大悟，話「儒道九流，皆糠粃可」。佢仰上就同得佢嗰老弟慧持皈依佛門，削髮為僧。末後佢俚同得道安到中原一帶弘法，逢到許時間中原大亂，道安拕前秦將軍苻丕捉得嘍，𠵹道安就叫慧遠到江南一帶接得弘揚佛法，哈話「不依國主，則法事難立」。

入贛弘法
慧遠一行人來到江西，拕廬山嗰山水風景迷到嘍。佢俚尋到江州刺史桓玄，得到佢嗰資助後，慧遠到公元384年做起東林寺。同時間，慧遠哈特派佢嗰弟子法淨、法領到天竺西域取經，而且同住嘚長安嗰鳩摩羅什時常往來書信，探討經義，更假請得僧伽提婆、佛馱跋陀羅箇滴子印度高僧遊歷江西，到廬山傳法譯經，譯得《阿毘曇心論》四卷、《三法度論》二卷、《修行方便禪經》箇滴子經卷。故係冇幾久，廬山就成為許時間南方佛教嗰中心。

白蓮社
慧遠嗰盛名招來一大批嗰當世名士，像豫章嗰雷次宗、彭城嗰劉遺民、建昌嗰周續之、南陽嗰宗炳、張詮、張野箇幫子人。公元402年，慧遠同得佢俚組起「白蓮社」，話係有123隻人許多，名士有18隻。故係𠵹唐朝成型嗰淨土宗又號做「蓮宗」。宋朝嗰時間，淨土僧人就認定慧遠係本宗嗰始祖，東林寺係總本山。

佛法理論
慧遠至大嗰理論成就係佢嗰《沙門不敬王者論》。許時間桓玄係長江流域嗰霸主，係人都怫佢。桓玄先頭下令甄別寺院、淘汰僧尼，但箇都冇動到慧遠嗰所在，佢話「廬山為道德所居」。

慧遠發表嗰《沙門不敬王者論》，裡頭話「天地雖以生生為大，而未能令生者不死。王侯雖以存存為功，而未能令存者無患。」「涅槃不變，以化盡為宅，三界流動，以罪苦為場。化盡則因緣永息，流動則受苦無窮。」

慧遠哈覺得佛教同嘚儒教殊途同歸，佢話「道法之與名教，如來之與周孔，發致雖殊，潛相影響，出處誠異，終期則同。」

公元412年，慧遠接得寫正《萬佛影銘》，哈到廬山刻石立佛影。箇進一步搦佢嗰「形盡神不滅」嗰理論具體化，佢到《萬佛影銘》裡頭話「廓矣大象，理玄無名。體神入化，落影離形。」同時間佢邀得一大埲嗰名僧大儒到廬山參加佢嗰佛會，當世高士謝靈運幫佢寫得《萬佛影頌》，佢儒生嗰身份也表達出慧遠「佛儒合一」嗰思想。箇篇頌文裡頭話：「夫大慈宏物，因感而接。接物之緣，端緒不一。難以形檢，易以理測。」

後世評價
唐·崔黯話：

宋·李覯話：

內文註腳

參考資料
《江西通志》，許懷林，江西高校出版社，1993年

Category:江西人